অর্ঘ্য বিশ্বাসের নামটি আমরা জানতে পারলাম ওর মৃত্যর পর। মফস্বলের বিশ্ববিদ্যালয়ের একজন সাধারণ শিক্ষার্থীর নাম জানা থাকার কথাও নয় আমাদের। অর্ঘ্য বিশ্বাসের শিক্ষা প্রতিষ্ঠান গোপালগঞ্জের বঙ্গবন্ধু বিজ্ঞান ও প্রযুক্তি বিশ্ববিদ্যালয়ের নাম দুইটা বিশেষ কারণে আমার মাথায় ছিল। এক. পত্রিকার পাতায় দেখেছিলাম-ওই বিশ্ববিদ্যালয়ের ভিসির বাসভবনে একটি বিউটি পার্লার আছে, দিনের একাংশে স্বয়ং ভিসি সাহেব পার্লারের আয়-ব্যয়ের খতিয়ান অর্থাৎ একাউন্টস দেখেন। ব্যাপারটি কৌতুহলদ্দীপক, তাই ভুলিনি। দুই. কয়েক মাস আগে ময়মনসিংহের ফুলপুর থেকে একজন স্কুল শিক্ষক আমাকে ফোন করেন। ভদ্রলোক খুবই বিপর্যস্ত ছিলেন। তার ছেলেটি বঙ্গবন্ধু বিজ্ঞান ও প্রযুক্তি বিশ্ববিদ্যালয়ে ভর্তি হয়েছিল। ভর্তি পরীক্ষার ফলাফলে অপেক্ষমানদের তালিকায় ছিল তার নাম, ওখান থেকে পরবর্তীতে ভর্তি হওয়ার সুযোগ পায় সে। ভর্তি প্রক্রিয়া সম্পন্ন করে তার ক্লাস শুরু হয়। মাসখানেক ক্লাস করার পর একদিন কর্তৃপক্ষ ছেলেটিকে ডেকে পাঠায় এবং তাকে জানায় যে তার ভর্তি বাতিল করা হচ্ছে। কারণ জানতে চাইলে কোনও সন্তোষজনক ব্যাখ্যা তারা দেয় না। ছেলেটি ভেঙে পড়ে, ভিসির রুমের সামনে গিয়ে কান্নাকাটি করে। এটাই ছিল তার শেষ সেশন, এরপর বিশ্ববিদ্যালয়ে ভর্তির আর কোনও সুযোগ সে পাবে না-এমনকি জাতীয় বিশ্ববিদ্যালয়ে পড়ার ‍সুযোগও তার সামনে অবশিষ্ট নেই। এ অবস্থায় নাছোড়বান্দার মতো ছেলেটি বিশ্ববিদ্যালয় কর্তৃপক্ষের পেছনে লেগে থাকে। এক পর্যায়ে তাকে জানানো হয় যে তার বিষয়টি বিবেচনা করা হচ্ছে-এ কথা বলে কৌশলে তার ভর্তিসংক্রান্ত কাগজপত্র তারা নিয়ে নেয়। পরে দেখা যায়, ছেলেটির ভর্তি বাতিল করে স্থানীয় প্রভাবশালী এক ব্যক্তির সন্তানকে তার জায়গায় ভর্তি করা হয়েছে। ছেলেটির বাবা ফোনে আমাকে জানান, তার সন্তান মারত্মক হতাশাগ্রস্ত। তিনি আশঙ্কা করছেন-এ অবস্থায় সে আত্মহত্যার মতো ঘটনা ঘটিয়ে ফেলতে পারে। এ অবস্থায়, নিয়ম ভেঙে জাতীয় বিশ্ববিদ্যালয় অধীভুক্ত কোনও কলেজেও যদি তার ভর্তির ব্যবস্থা করা যায় তাহলে ছেলেটি বা তাদের পুরো পরিবার কিছুটা স্বস্তি পেতে পারে। আমি আমার মতো করে দু-একজনের সঙ্গে কথা বলে দেখেছিলাম যে জাতীয় বিশ্ববিদ্যালয়ে ভর্তি সম্ভব কিনা। প্রক্রিয়াটি জটিল, সম্ভব হয়নি। পরবর্তীতে ওই পরিবারের কোনও খোঁজও রাখিনি।